En el marc dels programes Interreg Europe, la Direcció General de Turisme executa aquestes dues iniciatives.
Recentment, va tenir lloc a Zadar, Croàcia, la cinquena reunió del Comité de Seguiment del projecte MedCYcleTour on els socis van presentar el desenvolupament que fins ara s'ha portat a terme en els respectius territoris.
Aquesta ruta, amb gairebé 6.000 kilòmetres, connecta tot el Mediterrani des de Xipre fins a Cadis i forma part de la Xarxa Europea de Rutes Cicloturístiques EuroVelo.
A Catalunya, hi participa la Direcció General de Turisme i també hi són presents la Direcció General d'Infraestructures de Mobilitat i el Consorci Vies Verdes de Girona com a associats.
La ruta és totalment ciclable des de La Jonquera fins a Sils, en total, 130 quilòmetres.
En aquesta reunió, Catalunya va presentar, com a novetat, el nou espai amb informació de la ruta, que es pot consultar a la pàgina www.catalunya.com.
També es va explicar el Pla d'Acció, amb les iniciatives a realitzar per completar la ruta fins a Ulldecona, així com la inversió prevista perquè aquesta sigui viable.
Finalment, es van exposar les dades més representatives de les enquestes que es van realitzar als usuaris de la ruta EuroVelo8 a Catalunya l'any 2018.
L'Agència d'Obra Pública de la Junta d'Andalusia, que lidera el projecte, va explicar les properes accions a realitzar, com ara la transferència de coneixement per informar els professionals sobre els resultats del projecte i la metodologia per desenvolupar el cicloturisme a la regió, o la implicació dels poders decisors en polítiques de turisme sostenible per impulsar el cicloturisme.
En aquesta línia, a Catalunya, el 30 d'abril es va realitzar a Caldes de Malavella l'Input Seminar per donar a conèixer, tant a ens públics com privats, la situació actual de la ruta EuroVelo8 i el seu futur.
La jornada va comptar amb la presència del coordinador de les rutes EuroVelo a Espanya, Manuel Calvo, que va explicar el tipus de públic que utilitza aquestes rutes, així com les altres rutes que hi ha a Espanya i la política de vies ciclables per augmentar el nombre de cicloturistes.
Els assistents van conèixer de la mà dels professionals implicats en el desenvolupament de la ruta què s'ha fet fins ara i les següents accions a realitzar.
També s'ha presentat el possible impacte econòmic anual que pot arribar a generar al territori -estimat en uns 2,8 milions d'euros- i altres dades sobre la ruta i els seus usuaris com ara l'edat mitjana dels usuaris, situada en 40,9 anys; els usuaris principals que són ara mateix els procedents de les comarques gironines, els residents a Barcelona i àrea metropolitana; de la resta de l'estat i estrangers (principalment francesos).
Seguiment del projecte Land-Sea
El 9 i 10 d'abril es va celebrar a la regió de Molise, Itàlia, la reunió d'intercanvi d'experiències dels socis del projecte Land-Sea: la Direcció General de Turisme i l'Agència d'Ecologia Urbana de Barcelona, per part de Catalunya, i les regions de Molise (Itàlia), Varna (Bulgària) i Hamburg.
Aquest projecte il·lustra els esforços conjunts d'aquestes quatre regions europees per promoure les polítiques de gestió sostenible dels ecosistemes terrestre i marí.
El projecte inclou l'intercanvi de coneixements en el camp de la conservació, la restauració i la gestió sostenible de les zones marines costaneres, així com en el desenvolupament i promoció d'un ecoturisme responsable i sostenible.
En aquesta reunió, Molise va presentar el treball diari que es realitza per tractar el domini marítim i el turisme costaner.
Es va dedicar una atenció especial al problema de la presència de micro-plàstics al mar i dels residus a la platja.
Es va fer un visita a la zona portuària de Termoli per explicar com funciona el sistema de dragatge i el manteniment de les zones costaneres, així com el sistema de neteja de les platges.
Així mateix, els socis van tenir l'oportunitat de conèixer el procediment d'anàlisi de les mostres d'aigua de mar per a un ús turístic recreatiu i per finalitats mediambientals.
Del 19 al 22 de maig, els socis de Molise arriben a Catalunya per visitar el Delta de l'Ebre i comprovar el resultat dels esforços que es duen a terme en el marc del projecte Land-Sea a la destinació catalana.
Aquest intercanvi es produeix dies després de la trobada de tots els socis a Barcelona d'acord amb INTERREGIONAL MEETING establerts al programa (15 a 17 de maig).